จับตา TEAMG วิ่งแรง! ขานรับงานใหม่ รฟท. มูลค่ากว่า 30 ลบ.
จับตา TEAMG วิ่งแรง! ขานรับงานใหม่ รฟท. มูลค่ากว่า 30 ลบ.
4 ต.ค. 2561

บริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จำกัด (มหาชน) หรือ TEAMG เปิดเผยว่า เมื่อวันที่ 26 กันยายน 2561 บริษัทได้ลงนามเป็นผู้รับจ้างสัญญาที่ปรึกษาเพื่อศึกษาความเหมาะสม ออกแบบรายละเอียด และศึกษาผลกระทบสิ่งแวดล้อมเพื่อเพิ่มประสิทธิภาพและความจุเครือข่ายการคมนาคมทางรถไฟซึ่งครอบคลุมเส้นทางช่วงหัวหมาก – ฉะเชิงเทรา – ศรีราชา และโครงการรถไฟทางคู่ช่วงศรีราชา – มาบตาพุด โดยมีการรถไฟแห่งประเทศไทย (รฟท.) เป็นผู้ว่าจ้าง ด้วยมูลค่าโครงการ 137,916,250 บาท (ส่วนของบริษัท 30,110,153 บาท) ระยะเวลาดำเนินงาน 240 วัน
สำหรับโครงการดังกล่าวถือเป็นโครงการย่อยในแผนการพัฒนาเครือข่ายการคมนาคมขนส่งทางรถไฟเพื่อเชื่อมต่อเขตพื้นที่อุตสาหกรรมสำคัญทั่วประเทศ สู่ 3 ท่าเรือหลัก อันประกอบด้วย ท่าเรือแหลมฉบัง, ท่าเรือมาบตาพุด และท่าเรือสัตหีบ ซึ่งถือเป็นหนึ่งในโครงการสำคัญภายใต้แผนพัฒนาโครงสร้างพื้นฐานขนาดใหญ่เพื่อต่อยอดการเติบโตทางเศรษฐกิจในเขตพัฒนาพิเศษภาคตะวันออก (EEC)
โดยการได้มาซึ่งโครงการดังกล่าวเป็นรายการธุรกิจปกติและเป็นไปตามเงื่อนไขทางการค้าโดยทั่วไปที่บริษัทได้อนุมัติไว้แล้ว
อนึ่งก่อนหน้านี้ บริษัทได้ลงนามเป็นผู้รับจ้างในสัญญาที่ปรึกษาประจำ (In house) สำนักงานคณะกรรมการนโยบายเขตพัฒนาพิเศษภาคตะวันออก (สกพอ.) เพื่อสนับสนุนงานด้านวิศวกรรม สถาปัตยกรรม เศรษฐกิจสังคม และสิ่งแวดล้อมของโครงการพัฒนาสนามบินอู่ตะเภา และเมืองการบินภาคตะวันออก (โครงการ) ประจำปีงบประมาณ พ.ศ.2561 ซึ่งอยู่ภายใต้การดูแลของกองทัพเรือ (ทร.) ให้เป็นไปตามที่คณะกรรมการนโยบายและรัฐบาลกำหนด
โดยการได้มาซึ่งโครงการดังกล่าวเป็นรายการธุรกิจปกติและเป็นไปตามเงื่อนไขทางการค้าโดยทั่วไปที่บริษัทได้อนุมัติไว้แล้ว มูลค่าโครงการ 39,500,000 บาท ระยะเวลาดำเนินงาน 180 วัน
อีกทั้ง เมื่อวันที่ 28 ก.ย.61 ได้ลงนามเป็นผู้รับจ้างในสัญญาที่ปรึกษาเพื่อออกแบบและจัดทำแผนแม่บทการพัฒนาเมืองโดยรอบสถานีรถไฟความเร็วสูง/สถานีรถไฟทางคู่/ศูนย์คมนาคมขนส่งในพื้นที่ศักยภาพของประเทศไทย จากสำนักงานนโยบายและแผนการขนส่งและจราจร (สนข.) 
ทั้งนี้ เพื่อพัฒนาความสามารถในการแข่งขันด้านเศรษฐกิจ การลงทุน สังคม และสิ่งแวดล้อม ให้เป็นไปอย่างบูรณาการสอดคล้องกัน แผนแม่บทดังกล่าวยังครอบคลุมการพัฒนาพื้นที่เขตเมืองโดยรอบเครือข่ายการคมนาคม ให้เป็นจุดเปลี่ยนถ่ายการเดินทางที่มีศักยภาพและลดปัญหาการเติบโตของเมืองอย่างไร้ทิศทาง (Urban Sprawl)
ทั้งนี้ โครงการดังกล่าวถือเป็นโครงการในระยะเริ่มต้นของแผนยุทธศาสตร์ชาติ 20 ปี โดยมีจุดมุ่งหมายเพื่อกระตุ้นการเติบโตที่ยั่งยืนทางเศรษฐกิจ และพัฒนาประเทศไทยสู่ความมั่งคั่ง และยั่งยืน ตามวิสัยทัศน์ของประเทศ
โดยการได้มาซึ่งโครงการดังกล่าวเป็นรายการธุรกิจปกติและเป็นไปตามเงื่อนไขทางการค้าโดยทั่วไปที่บริษัทได้อนุมัติไว้แล้ว มูลค่าโครงการ 398,400,000 บาท (ส่วนของบริษัท 110,845,500 บาท) ระยะเวลาดำเนินงาน 540 วัน